Kommuner skulle rydde op i CPR

Der var risiko for, at kommunerne ændrede CPR, efter hvad der kunne betale sig, mente tidligere indenrigsminister Simon Emil Amnitzbøll (LA). Derfor bad han kommunerne rydde op senest oktober i år.

Kravet, om at CPR skulle være korrekt, kom efter flere sager. Gentofte og Frederiksberg fik 68 og 117 millioner kroner fra en pulje, der var tiltænkt kommuner i især yderområderne med faldende folketal. Folketallet faldt, da Gentofte og Frederiksberg gennemgik CPR. Flere kommuner kritiserede Gentofte og Frederiksberg, som de mente ikke ville have fået så mange penge, hvis CPR hele tiden havde været korrekt. Ministeriet afviste dog kritikken.

Der var også sager fremme om konsulenthuse, der kun skulle have penge, hvis de fandt fejl i CPR, som førte til, at kommunen fik flere penge i udligning. Den daværende minister mente, at der var risiko for ”uhensigtsmæssig adfærd” i forhold til CPR og forlangte, at oplysningerne var korrekte.